*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Απριλίου 1984

για την αποδοχή αναλήψεων υποχρεώσεων που έχουν προταθεί όσον αφορά τη διαδικασία αντιντάμπινγκ για τις εισαγωγές χλωριούχου χολίνης καταγωγής Λαϊκής Δημοκρατίας της Γερμανίας και Ρουμανίας και για την περάτωση της διαδικασίας

(84/232/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 10,

Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,

Εκτιμώντας ότι:

Α. Προσωρινή ενέργεια

(1) Η Επιτροπή, με τον κανονισμό (ΕΟΚ) αριθ. 3578/83 (3), επέβαλε προσωρινό δασμό αντιντάμπινγκ στις εισαγωγές χλωριούχου χολίνης καταγωγής Λαϊκής Δημοκρατίας της Γερμανίας και Ρουμανίας.

Β. Μεταγενέστερη διαδικασία

(2) Έπειτα από την επιβολή του προσωρινού δασμού αντιντάμπινγκ, οι ενδιαφερόμενοι εξαγωγείς, ορισμένοι εισαγωγείς και παραγωγοί του προϊόντος ζήτησαν και έγιναν δεκτοί σε ακρόαση από την Επιτροπή και γνωστοποίησαν γραπτώς τις απόψεις τους όσον αφορά το δασμό.

Γ. Ντάμπινγκ

(3) Ένας από τους εξαγωγείς εξακολούθησε να φέρνει αντιρρήσεις ως προς την επιλογή της Επιτροπής, η οποία θεωρεί τις Ηνωμένες Πολιτείες της Αμερικής ως την πιο κατάλληλη χώρα με οικονομία αγοράς για τον καθορισμό της κανονικής αξίας. Ο εξαγωγέας αυτός δεν υπέβαλε νέα αποδεικτικά στοιχεία όσον αφορά το ζήτημα αυτό ούτε πρότεινε εναλλακτική λύση. Η Επιτροπή, έχοντας επανεξετάσει το ζήτημα, είναι ικανοποιημένη από το γεγονός ότι, υπό αυτούς τους όρους, η επιλογή ανάλογης αγοράς ήταν λογική.

Ως εκ τούτου, εφόσον δεν παρουσιάστηκαν άλλα αποδεικτικά στοιχεία για την πρακτική ντάμπινγκ έπειτα από την επιβολή του προσωρινού δασμού, η Επιτροπή θεωρεί ότι τα αποτελέσματα της έρευνας για την πρακτική ντάμπινγκ, όπως καθορίζονται στον κανονισμό (ΕΟΚ) αριθ. 3578/83, είναι οριστικά.

Συνεπώς, επιβεβαιώνεται ο εκ των προτέρων καθορισμός για την ύπαρξη πρακτικής ντάμπινγκ.

Δ. Ζημία

(4) Ένας εξαγωγέας υπέβαλε στοιχεία για τις εξαγωγές του στην Κοινότητα που παρουσίαζαν ποσότητες μικρότερες κατά 30 % περίπου από τις εθνικές στατιστικές και τις στατιστικές NIMEXE που έχει χρησιμοποιήσει η Επιτροπή και τα οποία θεωρεί ότι είναι τα καλύτερα διαθέσιμα αποδεικτικά στοιχεία για τις εξαγωγές της εν λόγω χώρας. Ο ενδιαφερόμενος εξαγωγέας, παρά τα αιτήματα της Επιτροπής, δεν προσκόμισε, εντούτοις, περαιτέρω πληροφορίες που να στηρίζουν τα στοιχεία αυτά τα οποία, σε κάθε περίπτωση, παρουσίαζαν σημαντικό και αυξημένο όγκο εξαγωγών από το 1980 έως το 1982 καθώς και αύξηση, στο τμήμα της αγοράς που κατέχουν οι εισαγωγές που αποτελούν αντικείμενο ντάμπινγκ, από 14 σε 17 % στην Κοινότητα κατά τη διάρκεια της περιόδου αυτής. Η άλλη εξάγουσα χώρα δήλωσε ότι είχε μειώσει σημαντικά τις εξαγωγές προς την Κοινότητα από τότε που άρχισε η παρούσα διαδικασία αντιντάμπινγκ. Καθότι όμως η μείωση αυτή πραγματοποιήθηκε εκτός της περιόδου αναφοράς, και μάλιστα είχε επηρεαστεί από την έναρξη της διαδικασίας, θεωρήθηκε ότι δεν είχε καμία επίπτωση στα αποτελέσματα της έρευνας.

(5) Επιπλέον, οι δύο εξάγουσες χώρες ισχυρίστηκαν ότι τα αποτελέσματα των εξαγωγών της καθεμίας στη βιομηχανία θα έπρεπε να εξεταστούν χωριστά για κάθε χώρα και θεώρησαν ότι καμία από τις δύο δεν είχε προκαλέσει υλική ζημία. Η Επιτροπή, στην ανάλυσή της κατά ποσό η σώρευση ήταν κατάλληλη για κάθε περίπτωση, εξέτασε εάν οι εισαγωγές που αποτελούσαν αντικείμενο ντάμπινγκ συνέβαλαν στην υλική ζημία την οποία η κοινοτική βιομηχανία είχε υποστεί. Για να καταλήξει στο συμπέρασμά της, η Επιτροπή εξέτασε τη δυνατότητα σύγκρισης των εισαγομένων προϊόντων, το συνολικό όγκο των εισαγωγών, την αύξηση σε όγκο των εισαγωγών από την προηγούμενη περίοδο σύγκρισης και το χαμηλό επίπεδο των τιμών που αποδίδεται στα προϊόντα και των δύο χωρών. Ως εκ τούτου, η Επιτροπή θεώρησε ότι οι εξαγωγές από τις δύο ενδιαφερόμενες χώρες, δηλαδή από τη Λαϊκή Δημοκρατία της Γερμανίας και τη Ρουμανία, έγιναν υπό τέτοιες συνθήκες ώστε η Επιτροπή να μην μπορεί, κατά την εκτίμηση της ζημίας, να εξετάζει τα προϊόντα της μιας από τις δύο χώρες χωριστά από εκείνα που εξάγονται από την άλλη. Συνεπώς, η Επιτροπή κατέληξε στο συμπέρασμα ότι, για τον καθορισμό της ζημίας που υφίσταται η κοινοτική βιομηχανία, θα πρέπει να ληφθούν υπόψη οι συνολικές επιπτώσεις των εισαγωγών που αποτελούν αντικείμενο ντάμπινγκ από τις δύο ενδιαφερόμενες χώρες.

Συνεπώς, κατά την άποψη της Επιτροπής, τα γεγονότα, όπως τελικά καθορίστηκαν, δείχνουν ότι η ζημία που προκάλεσαν οι εισαγωγές χλωριούχου χολίνης καταγωγής Λαϊκής Δημοκρατίας της Γερμανίας και Ρουμανίας, που αποτελούν αντικείμενο ντάμπινγκ, εάν εξετασθούν χωριστά από τους άλλους παράγοντες που προκάλεσαν τη ζημία, πρέπει να θεωρηθεί σημαντική.

Ε. Συμφέροντα της Κοινότητας

(6) Οι μεταποιητικές βιομηχανίες της Κοινότητας ισχυρίστηκαν ότι η εισαγωγή μέτρων άμυνας δεν είναι προς το συμφέρον της Κοινότητας επειδή θα τις κάνει λιγότερο ανταγωνιστικές στην αγορά για τα παράγωγα προϊόντα για τα οποία η χλωριούχος χολίνη αποτελεί συστατικό υλικό. Ενόψει των ιδιαίτερα σοβαρών δυσκολιών που αντιμετωπίζει η κοινοτική βιομηχανία, η Επιτροπή κατέληξε στο συμπέρασμα ότι είναι προς το συμφέρον της Κοινότητας να αναληφθεί ενέργεια.

ΣΤ. Αναλήψεις υποχρεώσεων

(7) Οι ενδιαφερόμενοι εξαγωγείς ενημερώθηκαν σχετικά με τα σημαντικότερα αποτελέσματα της προκαταρκτικής έρευνας και ανέπτυξαν τις απόψεις τους. Ως εκ τούτου, πρότειναν αναλήψεις υποχρεώσεων όσον αφορά τις εξαγωγές χλωριούχου χολίνης στην Κοινότητα.

Αυτές οι αναλήψεις υποχρεώσεων θα έχουν ως αποτέλεσμα την αύξηση των τιμών εξαγωγής στην Κοινότητα στο επίπεδο το οποίο η Επιτροπή έκρινε αναγκαίο για να εξαλειφθεί η ζημία, αφού έλαβε υπόψη, αφενός, την τιμή πώλησης που είναι απαραίτητη για να έχουν οι κοινοτικοί παραγωγοί αρκετό κέρδος και, αφετέρου, την τιμή αγοράς για τους κοινοτικούς εισαγωγείς, το κόστος που τους βαρύνει και ένα περιθώριο κέρδους. Η αύξηση αυτή δεν πρέπει σε καμία περίπτωση να υπερβαίνει τα περιθώρια ντάμπινγκ που προέκυψαν από την έρευνα.

Υπό τις συνθήκες αυτές, οι προτεινόμενες αναλήψεις υποχρεώσεων γίνονται αποδεκτές και, συνεπώς, η διαδικασία μπορεί να περατωθεί χωρίς την επιβολή δασμών αντιντάμπινγκ.

Η συμβουλευτική επιτροπή δεν προέβαλε αντιρρήσεις,

ΑΠΟΦΑΣΙΖΕΙ:

Άρθρο 1

Οι αναλήψεις υποχρεώσεων που έχουν προτείνει οι GERMED-Export-Import, Βερολίνο, Λαϊκή Δημοκρατία της Γερμανίας, και Chimimportexport, Βουκουρέστι, Ρουμανία, όσον αφορά τη διαδικασία αντιντάμπινγκ σχετικά με τις εισαγωγές χλωριούχου χολίνης που υπάγεται στη διάκριση ex 29.24 Β του Κοινού Δασμολογίου, που αντιστοιχεί στον κώδικα NIMEXE ex 29.24-20, καταγωγής Λαϊκής Δημοκρατίας της Γερμανίας και Ρουμανίας, γίνονται αποδεκτές.

Άρθρο 2

Περατώνεται η διαδικασία αντιντάμπινγκ που αναφέρεται στο άρθρο 1.

Βρυξέλλες, 27 Απριλίου 1984.

Για την Επιτροπή

Frans ANDRIESSEN

Μέλος της Επιτροπής

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. L 356 της 20. 12. 1983, σ. 12.